Virallinen lehti nro C 310 , 09/10/1998 s. 0106



KIRJALLINEN KYSYMYS E-0629/98 komissiolle esittäjä(t): Yves Verwaerde (PPE) (9. maaliskuuta 1998) Aihe: Natura 2000 -verkostoa koskevan tiedotuskampanjan taloudellinen tukeminen Euroopan komissio on varmasti tietoinen siitä, että tietyt yhteiskunta- ja ammattiryhmät (maanviljelijät, teollisuusjohtajat, metsästäjät jne.) koko Euroopan unionin alueella ovat ilmaisseet suhtautuvansa hyvin epäröivästi Natura 2000 -verkoston toteuttamiseen, ja että tämä epäröinti johtuu pääasiassa siitä, että tämän hankkeen tavoitteista ei ole tiedotettu tarpeeksi eikä riittävän avoimesti. Siksi haluaisin tietää, onko komissio jo suunnitellut erityisen taloudellisen tuen myöntämistä yhteisön laajuisiin erityistoimiin, joilla on tarkoitus tiedottaa Natura 2000 -verkostosta kansalaisille, paikallisyhteisöille ja kansalaisjärjestöille, ja mikäli ei ole, aikooko se tehdä niin ja siinä tapauksessa millä ehdoin ja missä laajuudessa? Komission jäsenen Ritt Bjerregaardin komission puolesta antama vastaus (24. huhtikuuta 1998) Komissio osallistui vuonna 1997 budjettikohdasta B4-3060 useiden hankkeiden rahoittamiseen ympäristöasioita koskevan tietoisuuden lisäämiseksi jäsenvaltioissa. Kaksi näistä hankkeista koski Natura 2000 -verkkoa. Euroopan rannikkoalueiden suojeluliitto (European Union for Coastal Conservation) sai tukea kehittääkseen hankkeen, joka koskee luonnonsuojelun ja paikallisen talouskehityksen yhdentämisessä rannikkoalueilla omaksuttujen, erityisesti Natura 2000- verkkoon liittyvien hyvien käytäntöjen mukaisten kokemusten levittämistä sekä julkisen ja poliittisen tuen kasvattamista luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetulle neuvoston direktiiville 92/43/ETY ((EYVL L 206, 22.7.1992. )) eli ns. luontotyyppidirektiiville Natura 2000- verkon kehittämisen osalta. Maailman luonnonsäätiön (WWF) Italian osasto sai tukea kehittääkseen hankkeen, joka koskee suuren yleisön tietoisuuden kasvattamista luontotyyppidirektiivistä Natura 2000 -verkon perustamisen helpottamiseksi. Hankkeeseen sisältyy suurelle yleisölle suunnattu tiedotuskampanja, joka toteutetaan Euroopan tasolla ja johon kuuluu televisiossa lähetettäviä tietoiskuja, seminaareja ja kokeiluhankkeita. Komissio julkaisi 24. tammikuuta 1998 kaksi budjettikohtaan B4-3060 liittyvää ehdotuspyyntöä ((EYVL C 25, 24.1.1998. )), joiden kautta voidaan antaa osarahoitusta Natura 2000 -verkkoa koskeville tiedotustoimille. Yhteisön toimintaohjelmasta ensisijaisesti ympäristönsuojelun alalla toimivien valtioista riippumattomien järjestöjen tukemiseksi 16. joulukuuta 1997 tehdyn neuvoston päätöksen 97/872/EY ((EYVL L 354, 30.12.1997. )) mukaisesti komissio on pyytänyt eurooppalaisia valtioista riippumattomia järjestöjä, jotka toimivat kaikkien tai joidenkin jäsenvaltioiden ja yhteisön naapurimaiden alueella, esittämään ehdotuksia rahoitustuen saamiseksi. Tämä tuki olisi tarkoitettu kattamaan järjestöjen vuotuiseen työohjelmaan sisältyvistä toimista aiheutuvia kuluja. Tähän ehdotuspyyntöön liittyvää rahoitustukea voidaan myöntää toimiin, jotka ovat yhteisön edun mukaisia, edistävät merkittävästi yhteisön ympäristöpolitiikan ja -lainsäädännön edelleen kehittämistä ja täytäntöönpanoa ja jotka ovat viidennen toimintaohjelman periaatteiden mukaisia. Ympäristöön liittyviä yleisiä tiedotustoimia koskevassa ehdotuspyynnössä viitataan vuoden 1998 talousarvion momentin B4-306 selvitysosan ensimmäiseen luetelmakohtaan. Pääasiallisena tavoitteena on parantaa suuren yleisön saatavilla olevaan tiedon määrää ja laatua ja kasvattaa yleisön tietoisuutta luonnonsuojelusta. Tarkoituksena on myös luoda Euroopan tason kumppanuussuhteita ja edistää tehokkaan ekologisen lähestymistavan omaksumista taloudellisessa toiminnassa.